මෙරට හැට දෙවැනි ජාතික නිදහස් දින උත්සවය මහනුවර ශ්‍රී දළදා මාලිගාවේ ඓතිහාසික මහ මළුව කේන්ද්‍ර කරගනිමින් අභිමානවත් ලෙස පැවැත්වීම සඳහා අවශ්‍ය සියලු කටයුතු මේ දිනවල සුදානම් කෙරෙමින් පවතී.ජනපති මහින්ද රාජපක්ෂ මහතාගේ ප්‍රධානත්වයෙන් පැවැත්වෙන ජාතික නිදහස් දින උත්සවය ත්‍රිවිධ හමුදාවේ පෙළපාළි හා සංස්කෘතික සංදර්ශනවලින් ඔපවත්වෙයි.ශ්‍රී ලංකාව යුද හමුදාව, ගුවන් හමුදාව, නාවික හමුදාව, පොලිසිය හා සිවිල් ආරක්ෂක බළකාය නියෝජනය කරමින් ආචාර පෙළපාළිය සඳහා 2500ක පමණ පිරිසක් සහභාගිවන අතර ඔවුහු ඊයේ (31) මහනුවර නගර මධ්‍යයේ පෙරහුරු අභ්‍යාසවල නිරතවූහ.ජනපති මහින්ද රාජපක්ෂ මහතා පෙරේදා (30) පෙරවරුවේ ශ්‍රී දළදා සමිඳුන් වැඳ පුදා මල්වතු අස්ගිරි මහනාහිමිවරුන් බැහැදැක ආශිර්වාද ලබා ගත් අවස්ථාවේ ජාතික නිදහස් දින උත්සවය අති උත්කර්ෂවත් ලෙස මහනුවර ශ්‍රී දළදා මැදුර අභියසදී මෙවර පැවැත්වීමට රජය තීරණය කැර තිබෙන බව උන්වහන්සේ දෙනමට දැනුම් දුන්නේ ය.